Broj: 711-I-822-P-52/18-06-10

Zagreb, 29. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja protiv dužnosnika Nikole Cecića-Karuzića, općinskog načelnika Općine Šolta, na 16. sjednici, održanoj 29. lipnja 2018.g., donosi sljedeću**

**ODLUKU**

**Postupak za odlučivanje o sukobu interesa protiv dužnosnika Nikole Cecića-Karuzića, općinskog načelnika Općine Šolta, neće se pokrenuti, s obzirom da iz prikupljenih podataka i dokumentacije ne proizlazi da je dužnosnik ostvario pravo na sufinanciranje troškova provedbe mjera za povećanje energetske učinkovitosti obiteljske kuće i pri tome, svojim postupanjem, povrijedio odredbe ZSSI-a.**

Obrazloženje

Povjerenstvo je 7. veljače 2018. g. zaprimilo prijavu o mogućoj povredi obveza propisanih člankom 8. i člankom 9. ZSSI-a dužnosnika Nikole Cecića-Karuzića, općinskog načelnika Općine Šolta, koja je zaprimljena u knjizi ulazne pošte pod brojem: 711-U-1489-P-52/18-04-5, povodom koje se vodi predmet broj: P-52/18.

 U predmetnoj prijavi u bitnome se navodi kako je dužnosnik Nikola Cecić-Karuzić usmeno izjavio kako je putem Fonda za zaštitu okoliša i energetsku učinkovitost ostvario pravo na sufinanciranje troškova provedbe mjera za povećanje energetske učinkovitosti obiteljske kuće. Podnositelj smatra da je imenovani dužnosnik, koristeći se svojim položajem dužnosnika, utjecao na postupak provedbe programa sufinanciranja koji je provodila Općina Šolta, na način koji mu je omogućio stjecanje prava na sufinanciranje te da navedena sredstva nije naveo u izvješću o imovinskom stanju.

Uvidom u registra dužnosnika, koji ustrojava i vodi Povjerenstvo, utvrđeno je da je Nikola Cecić-Karuzić obnašao dužnost općinskog načelnika Općine Šolta u mandatu 2009. g. – 2013. g. i u mandatu 2013. g. – 2017. g. te da istu dužnost obnaša i u mandatu 2017. g. – 2021. g.

 Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici. Stoga je Nikola Cecić-Karuzić, povodom obnašanja dužnosti općinskog načelnika Općine Šolta, obvezan postupati sukladno odredbama ZSSI-a. Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

S obzirom na navode iz prijave, a u svrhu stjecanja vlastitih saznanja o mogućem sukobu interesa, Povjerenstvo je radi provjere osnovanosti i vjerodostojnosti navoda iz podnesene anonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje i dostavu podataka od nadležnih tijela.

Vlada Republike Hrvatske donijela je Odluku o donošenju Programa energetske obnove obiteljskih kuća za razdoblje 2014. do 2020. godine s Detaljnim planom za razdoblje od 2014. g. 2016. godine („Narodne novine“ broj 43/14.). Člankom II. navedene Odluke propisano je da se Fond za zaštitu okoliša i energetsku učinkovitost zadužuje za sufinanciranje i provedbu navedenog Programa. U Sažetku navedenog Programa navedeno je da jedinice lokalne i područne (regionalne) samouprave imaju ulogu posrednika između Fonda za zaštitu okoliša i energetsku učinkovitost i građana te da mogu osigurati dodatno sufinanciranje građana za energetsku obnovu obiteljskih kuća.

U skladu s navedenim, Povjerenstvo je o okolnostima eventualne provedbe, odnosno korištenja sredstava iz Programa energetske obnove zatražilo očitovanje i dostavu podataka od Fonda za zaštitu okoliša i energetsku učinkovitost i od Općine Šolta.

U očitovanju Fonda za zaštitu okoliša i energetsku učinkovitost, klasa: 310-34/18-01/21 urbroj: 563-04-1/72-18-2 od 24. travnja 2018. g. navodi se da Općina Šolta nije korisnik sredstva Fonda za zaštitu okoliša i energetsku učinkovitost za sufinanciranje programa energetske učinkovitosti obiteljskih kuća. U očitovanju Općine Šolta, klasa: 080-02/18-01/01 urbroj: 2181/03-04-18-02 od 2. svibnja 2018. g. navodi se da Općina Šolta nije, niti prije svibnja 2013. g., a niti nakon toga razdoblja, provodila postupak po programu sufinanciranja energetske učinkovitosti obiteljskih kuća.

S obzirom da iz navoda podnesene prijave te priložene dokumentacije Povjerenstvo nije steklo saznanja iz kojih bi proizlazilo da je u postupanju prijavljenog dužnosnika došlo do moguće povrede odredbi ZSSI-a, Povjerenstvo je donijelo odluku kako što je to navedeno u izreci ovog akta.

 PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Nikola Cecić Karuzić, elektronička dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana